Analýza v Malom Cetíne: Veľa kuchynského a zeleného biodopadu
Všetky | 04.10.2020
V druhom septembrovom týždni sme realizovali analýzu v obci Malý Cetín v okrese Nitra. Výsledok ukazuje, že obyvatelia obce vyhodia veľa jedla či zeleného, kompostovateľného odpadu.
V druhom septembrovom týždni sme realizovali analýzu v obci Malý Cetín v okrese Nitra. Výsledok ukazuje, že obyvatelia obce vyhodia veľa jedla či zeleného, kompostovateľného odpadu.
Pri analýze sme na náhodnej vzorke porovnávali obsah nádob z rodinných domov s nádobami pri bytovkách. Ruku k dielu priložili aj pracovníčky triediacej linky. Pri rodinných domoch sme vychádzali zo vzorky takmer 160 kg odpadu a pretriedili sme aj 75 kg odpadu pri bytovkách.
Vysoký podiel BRKO
Bytovka či dom, kuchynský odpad tvoril v oboch prípadoch vyše 26% nádoby. Okrem bioodpadu sme pri analýze vzorky z domov narazili aj na veľké množstvo zeleného – kompostovateľného odpadu, ktorý predstavoval takmer 22% a to aj napriek tomu, že občania majú k dispozícií nádoby na BRKO a aj zberný dvor, kde môžu trávu, drevo či inú zeleň odovzdať.
Po BRKO najvyšší podiel toho, čo nemuselo skončiť na skládke predstavovali plasty. V oboch vzorkách sa objavilo veľa šatstva, pričom v niektorých prípadoch aj s visačkami. Ostatné zložky, ako napríklad sklo či papier, tvorili v prípade bytoviek takmer 7%, pri rodinných domoch bol podiel približne 4%. Pozitívom však bolo nízke množstvo PET fliaš, len 4 kusy v prípade vzorky z bytoviek, čo je výborné číslo. Je tak jasné, že ak ľudia vedia, prečo a ako je odpad potrebné triediť, začnú to aj robiť.
Aké je riešenie ?
Celkové výsledky analýzy ukazujú, že občania môžu vytriediť približne 70%. Lepším triedením dokážu ušetriť finančné prostriedky a premeniť odpad, ktorý sa dá ešte využiť ako cennú surovinu alebo prírodné hnojivo.
Ideálnym riešením pre obec by bolo zavedenie systému evidencie odpadu. Z hľadiska zníženia množstva BIO odpadu v ZKO je potrebné vykonávať aj osvetové aktivity a zaviesť efektívny systém kompostovania v domácnostiach.
Obec dokáže výsledky analýzy využiť na nasmerovanie aktivít pre zlepšenie odpadového hospodárstva obce. Fyzická analýza odpadov priniesla obci skutočný obraz o tom, ako občania nakladajú s odpadom. Samospráva vďaka nej zistila, aký veľký potenciál má pre triedenie biologicky rozložiteľného odpadu a ostatných triediteľných odpadov. Pri aplikovaní riešení je kľúčové, vykonávanie rôznych druhov osvetových aktivít, aby občania boli čo najlepšie informovaný.